CELEX: 32021D0945
Language: da
Date: 2021-06-10 00:00:00
Title: Kommissionens gennemførelsesafgørelse (EU) 2021/945 af 10. juni 2021 vedrørende et udkast til bekendtgørelse meddelt af Rumænien for så vidt angår oplysninger om fisks friskhed (meddelt under nummer C(2021) 4052) (Kun den rumænske udgave er autentisk) (EØS-relevant tekst)

14.6.2021   
               
               
                  DA
               
               
                  Den Europæiske Unions Tidende
               
               
                  L 210/48
               
            
         KOMMISSIONENS GENNEMFØRELSESAFGØRELSE (EU) 2021/945
         af 10. juni 2021
         vedrørende et udkast til bekendtgørelse meddelt af Rumænien for så vidt angår oplysninger om fisks friskhed
         
            
               (meddelt under nummer C(2021) 4052)
            
         
         (Kun den rumænske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1169/2011 (1) af 25. oktober 2011 om fødevareinformation til forbrugerne, særlig artikel 45, stk. 4, og
         ud fra følgende betragtninger:
         
                     (1)
                  
                  
                     I overensstemmelse med artikel 45, stk. 1, i forordning (EU) nr. 1169/2011 fremsendte de rumænske myndigheder den 18. november 2019 et nationalt udkast til bekendtgørelse til Kommissionen vedrørende kravene til erhvervsdrivende om at sikre, at forbrugerne bliver oplyst om fisks friskhed (»udkastet til bekendtgørelse«).
                  
               
                     (2)
                  
                  
                     Ved forordning (EU) nr. 1169/2011 fastlægges generelle principper, krav og ansvarsfordeling vedrørende fødevareinformation, navnlig mærkning af fødevarer. I den forbindelse er der i artikel 9, stk. 1, i forordning (EU) nr. 1169/2011 opstillet en liste over de oplysninger, som skal gives om fødevarer i overensstemmelse med artikel 10-35, med forbehold af undtagelserne heri.
                  
               
                     (3)
                  
                  
                     Som supplement til de obligatoriske oplysninger omhandlet i artikel 9, stk. 1, og artikel 10 fastsætter artikel 39, stk. 1, i forordning (EU) nr. 1169/2011, at medlemsstaterne efter proceduren i artikel 45 kan vedtage foranstaltninger indeholdende krav om supplerende obligatoriske oplysninger om specifikke typer eller kategorier af fødevarer, der begrundes i enten beskyttelse af folkesundheden, beskyttelse af forbrugerne, bekæmpelse af svig eller beskyttelse af industriel og kommerciel ejendomsret samt angivelser af herkomststed, kontrollerede oprindelsesbetegnelser og bekæmpelse af illoyal konkurrence.
                  
               
                     (4)
                  
                  
                     Ved at fastsætte nationale foranstaltninger, som kræver, at forbrugerne bliver informeret om fisks friskhed, fastsætter udkastet til bekendtgørelse supplerende obligatoriske oplysninger om specifikke kategorier af fødevarer, jf. artikel 39, stk. 1, i forordning (EU) nr. 1169/2011. Det er derfor nødvendigt at undersøge dens forenelighed med ovenstående krav i samme forordning og bestemmelserne i traktaten om Den Europæiske Unions funktionsmåde.
                  
               
                     (5)
                  
                  
                     I henhold til artikel 2 i det meddelte udkast til bekendtgørelse skal erhvervsdrivende fremvise en af følgende fire oplysninger i umiddelbar nærhed af vildtlevende eller opdrættede, ikkefærdigpakkede, hele, friske frisk: a) denne fisk blev fanget for 0-2 dage siden, b) denne fisk blev fanget for 2-3 dage siden, c) denne fisk blev fanget for 3-4 dage siden eller d) denne fisk blev fanget for mere end 5 dage siden.
                  
               
                     (6)
                  
                  
                     De rumænske myndigheder forklarer, at udkastet til bekendtgørelse har til formål at sikre, at forbrugere i Rumænien bliver bedre oplyst om friskheden af produkter, i dette tilfælde fisk, der markedsføres for dem, samt den omstændighed at det produkt de tilbydes, ikke har indvirkning på deres liv eller helbred. De rumænske myndigheder forklarer, at inspektioner foretaget af den nationale myndighed for forbrugerbeskyttelse (ANPC) har vist, at fødevarer bliver markedsført som frisk fisk, der reelt ikke er frisk, og der derved bringer de pågældende forbrugeres helbred i fare.
                  
               
                     (7)
                  
                  
                     Efter en anmodning om præcisering fra Kommissionen præciserede de rumænske myndigheder ved brev af 25. juni 2020 anvendelsesområdet for udkastet til bekendtgørelse samt de oplysninger, der ville blive påkrævet oplyst til forbrugerne, og gentog begrundelserne for vedtagelsen heraf.
                  
               
                     (8)
                  
                  
                     I henhold til artikel 1, stk. 4, i forordning (EU) nr. 1169/2011, finder forordningen anvendelse, medmindre andre mærkningsbestemmelser er fastsat i særlige EU-bestemmelser om bestemte fødevarer.
                  
               
                     (9)
                  
                  
                     Ved Europa-Parlamentets og Rådets forordning (EU) nr. 1379/2013 (2) af 11. december 2013 om den fælles markedsordning for fiskevarer og akvakulturprodukter fastsættes de fælles handelsnormer for fisk, herunder særlige bestemmelser om forbrugeroplysninger. Den fastsætter bl.a. obligatoriske og frivillige forbrugeroplysninger, der skal angives på fiskevarer og akvakulturprodukter, som bringes i omsætning i Unionen, uanset deres oprindelse eller afsætningsmetode.
                  
               
                     (10)
                  
                  
                     I artikel 35, stk. 1, litra a)-e), i forordning (EU) nr. 1379/2013 fastsættes de fem obligatoriske oplysninger, der specifikt gælder for fiskevarer og akvakulturprodukter. I henhold til artikel 39, stk. 1, litra a), i forordning (EU) nr. 1379/2013, er datoen for fangst af fiskevaren eller høst af akvakulturproduktet oplysninger, der kan gives på frivillig basis, forudsat at de angives klart og utvetydigt.
                  
               
                     (11)
                  
                  
                     Selv om de er formuleret anderledes, svarer de oplysninger, der kræves i udkastet til bekendtgørelse, til at give oplysninger om datoen for fangst eller høst. Oplysningerne i artikel 2 i udkastet til bekendtgørelse gør det muligt for forbrugeren at beregne datoen for fangst eller høst. De tjener også samme formål som angivelse af datoen for fangst eller høst, nemlig at oplyse forbrugerne om fiskenes friskhed.
                  
               
                     (12)
                  
                  
                     Da oplysninger om datoen for fangst eller høst er harmoniseret på EU-plan som en frivillig angivelse, kan medlemsstaterne ikke kræve yderligere obligatoriske oplysninger om datoen for fangst eller høst. En sådan national foranstaltning ville være i strid med EU-retlige bestemmelser.
                  
               
                     (13)
                  
                  
                     Desuden udgør beskyttelse af sundhed og forbrugeroplysninger, der ifølge de rumænske myndigheder er baggrunden for vedtagelsen af det nationale udkast til bekendtgørelse, mål, der er omfattet af forordning (EU) nr. 1379/2013. Dette fremgår af betragtning 20 og 21 og artikel 7, stk. 1, litra c) og artikel 35, stk. 1, litra e), i nævnte forordning.
                  
               
                     (14)
                  
                  
                     EU-lovgivningen giver de kompetente nationale myndigheder midler til at beskytte menneskers sundhed og sikkerhed og sikre, at forbrugerne ikke vildledes om karakteristika for fiskevarer, der markedsføres på deres områder.
                  
               
                     (15)
                  
                  
                     I henhold til artikel 14, stk. 1, i Europa-Parlamentets og Rådets forordning (EF) nr. 178/2002 (3) må fødevarer ikke markedsføres, hvis de ikke er sikre.
                  
               
                     (16)
                  
                  
                     Ved artikel 17, stk. 2, i forordning (EF) nr. 178/2002, indføres en generel pligt for de kompetente myndigheder i medlemsstaterne til at overvåge og kontrollere, at fødevarelovgivningens krav er blevet tilstrækkeligt og effektivt håndhævet i alle led i fødevarekæden.
                  
               
                     (17)
                  
                  
                     Ved artikel 17, stk. 1, i forordning (EF) nr. 178/2002 pålægges ledere af fødevarevirksomheder at deltage aktivt i gennemførelsen af fødevarelovgivningens krav ved at kontrollere, at de pågældende krav overholdes. Ledere af fødevarevirksomheder har det primære juridiske ansvar for at sikre overholdelse af fødevarelovgivningen og især fødevaresikkerheden.
                  
               
                     (18)
                  
                  
                     I henhold til artikel 7, stk. 1, litra a), i forordning (EU) nr. 1169/2011 må fødevareinformation ikke være vildledende med hensyn til fødevarens beskaffenhed og især dens art, identitet, egenskaber, sammensætning, mængde, holdbarhed, oprindelsesland eller herkomststed, fremstillings- eller frembringelsesmåde.
                  
               
                     (19)
                  
                  
                     Da EU-lovgivningen giver de kompetente nationale myndigheder midler til at beskytte menneskers sundhed og sikkerhed og sikre, at forbrugerne ikke vildledes om karakteristika for fiskevarer, der markedsføres på deres områder, kan nationale foranstaltninger ikke retfærdiggøres på dette grundlag.
                  
               
                     (20)
                  
                  
                     I betragtning af de ovennævnte elementer ville bestemmelserne i udkastet til bekendtgørelse vedrørende kravet til erhvervsdrivende om at sikre, at forbrugerne bliver oplyst om fisks friskhed være i strid med artikel 39, stk. 1, litra a), i forordning (EU) nr. 1379/2013.
                  
               
                     (21)
                  
                  
                     I lyset af disse observeringer har Kommissionen afgivet en negativ udtalelse om udkastet til bekendtgørelse den 22. september 2020 i henhold til artikel 45, stk. 3, i forordning (EU) nr. 1169/2011. Kommissionen meddelte den negative udtalelse til de rumænske myndigheder den 23. september 2020.
                  
               
                     (22)
                  
                  
                     De rumænske myndigheder bør derfor anmodes om ikke at vedtage den meddelte bekendtgørelse.
                  
               
                     (23)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Rumænien må ikke vedtage det udkast til bekendtgørelse, der blev meddelt den 18. november 2019 vedrørende kravet til erhvervsdrivende om at oplyse forbrugere om fisks friskhed.
         
         
            Artikel 2
            Denne afgørelse er rettet til Rumænien.
         
         
            Udfærdiget i Bruxelles, den 10. juni 2021.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).
         
            (2)  Europa-Parlamentets og Rådets forordning (EU) nr. 1379/2013 af 11. december 2013 om den fælles markedsordning for fiskevarer og akvakulturprodukter, om ændring af Rådets forordning (EF) nr. 1184/2006 og (EF) nr. 1224/2009 og om ophævelse af Rådets forordning (EF) nr. 104/2000 (EUT L 354 af 28.12.2013, s. 1).
         
            (3)  Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).